Nóg ŉ aanval by Malmesbury in Wes-KaapMalmesbury in die Wes-Kaap. (Foto: Facebook) Die polisie is op soek na drie gewapende aanvallers wat Maandag in die vroeë oggendure op ŉ kleinhoewe naby Malmesbury toegeslaan het. Dit is die tweede aanval die afgelope naweek in dié distrik. Sers. Noloyiso Rwexana, polisiewoordvoerder, het gesê die jongste voorval het vanoggend omstreeks 03:00 plaasgevind. “Volgens die beskikbare inligting het die slagoffer en sy vrou gelê en slaap toe hy ŉ geluid by die voordeur gehoor het,” het Rwexana gesê. Drie mans, twee gewapen met vuurwapens en die ander een met ŉ breekyster, het die twee gedreig, vasgebind en verskeie items uit die huis gesteel. Die man het hoofbeserings tydens die voorval opgedoen, het Rwexana gesê. “Die verdagtes het te voet van die toneel gevlug en is nog op vrye voet.” Maroela Media het Sondag berig ses mense is in hegtenis geneem in verband met ŉ rooftog in dieselfde omgewing, danksy die vinnige reaksie van polisiebeamptes. Lt.kol. Andrè Traut, polisiewoordvoerder, het gesê polisielede het Saterdag omstreeks 19:45 gereageer op ŉ klag van ŉ huisroof op ŉ plaas in die gebied. “Sewe gewapende verdagtes het ŉ pa en sy twee seuns, onderskeidelik 17 en 20 jaar oud, by hul huis oorval en aangeval. Hulle het met persoonlike besittings van die toneel gevlug.” Die polisie het ses vermeende betrokkenes kort daarna sowat 3 km van die toneel aangekeer. Hulle is tussen 23 en 27 jaar oud. Traut het gesê die polisie is op soek na ŉ sewende persoon wat steeds op vrye voet is. Ian Cameron, hoof van gemeenskapsveiligheid by AfriForum, het gesê die organisasie sien beslis ŉ toename in die getal voorvalle in dié gebied.